							Szitakötő 75. szám
						Cseszneky Miklós: A szélgyűjtő 
						       34-35. oldal

Alsós óravázlat
 A szélgyűjtő 
			Cseszneky Miklós

Tantárgy: erkölcstan / személyiségfejlesztő óra
Idő: 50 perc
Kellék: 1 nagy befőttesüveg,  színes papírcsíkok, 3 színű befőttes üveg papírból
Cél: Megértsék, hogy mindenki fél néha kimondani valamit, viszont a kimondott kedves mondat megkönnyebbülést ad.

					Az óra levezetése

1. Érkezés - Szél-játék (5 perc)

Mindenki feláll. A tanító a „szél”.
- Ha azt mondom: „Szél fúj!” - mindenki futkározik, mint a falevél.
- Ha azt mondom: „Mondat repül!” - mindenki megáll, kezét a füléhez  teszi, mintha hallgatózna.
- Ha azt mondom: „Bori elkapta!” - mindenki leguggol, mintha befőttesüvegbe bújna.
2-3 kör után leülnek körbe.
Így már a testükben van a mese, nem csak a fülükben.

2. Meseolvasás  (5 perc): A szélgyűjtő - Cseszneky Miklós

Meseolvasás után kérdés a körben, kézfeltartással:
- Volt már olyan, hogy szerettél volna mondani valamit, de nem merted?
- Volt olyan, hogy örültél volna, ha valaki mond  neked  valami szépet?

3. Játék: Milyen színű a mondat? (15 perc)

A táblára / földre teszünk 3 nagy „üveget” rajzban:

	a.  PIROS ÜVEG - Mérges / bocsánatkérős mondatok
Példa: „Nem akartam  elvenni a játékod.”

	b. SÁRGA ÜVEG - Szeretős / kedves mondatok
Példa: „Szeretlek, anya.” / „Jó volt veled játszani.”

	c. KÉK ÜVEG - Szomorú / félős mondatok

	Példa: „Félek a sötétben.” / „Szomorú vagyok, mert nem játszottál velem.”

A gyerekek húznak egy helyzetkártyát, s eldöntik, melyik üvegbe tennék.

Helyzetkártyák alsósoknak:

· Ellökted a társad a sorban, de nem kértél bocsánatot.
· Szeretted volna megmondani a barátodnak, hogy nagyon szép a rajza.
· Féltél, hogy kinevetnek, ha jelentkezel órán.
· Szeretted volna, ha anya még mesél egy mesét.
· Mérges voltál a testvéredre, mert elvette a legód.
· Szeretted volna megkérdezni a tanító nénit, hogy segítene-e.

Minden helyzetkártya kihúzása után  feltesszük a kérdést: 

„Milyen érzés lehetett annak, aki nem mondta ki?”



4. Mozgásos játék: Kimondom - Elengedem (10 perc)

	Mindenki mond egy mondatot, amit Bori üvegéből ki szeretne engedni. Lehet kitalált is, nem kell igaznak lennie! Például:
	„Bocsánat, hogy elvettem a labdát.”
	„Nagyon szeretlek, nagymama.”
	„Segíts, mert nem értem a feladatot.”
	Amikor kimondja, feláll, széttárja a karját, mint aki elengedi a szelet, és mindenki mondja: „Szállj, mondat, szállj!”
	Aki nem akar hangosan mondani, az csak suttogva mondhatja a tenyerébe, majd „elfújja”.
	
5. Záró rituálé: Bori üvege (5 perc)

	Elővesszük a nagy befőttesüveget.
„Bori a végén nem csavarta vissza teljesen a fedelet, hogy a mondatok ki - és bejárhassanak. Mi is így hagyjuk.”
	Mindenki kap egy kis papírszívecskét. Rárajzolhat egy mosolyt, egy szívet, egy napocskát - azt a mondatot, amit ma haza szeretne vinni.
	A szívecskéket beletesszük az üvegbe, de a tetejét csak félig csavarjuk rá.
	
Utolsó körkérdés, kézfeltartással vagy felállással:

„Ki az, aki ma megpróbál otthon kimondani egy kedves mondatot?”
Otthoni „házi feladat” (nem  kötelező):
Ma mondj el otthon egy mondatot, ami eddig az üvegedben volt.


